Die Slag van Blenheim het op 13 Augustus 1704 tydens die Spaanse Opvolgingsoorlog naby Blenheim in Beiere plaasgevind. Geallieerde Magte onder beheer van John Churchill, die 1ste hertog van Marlborough behaal 'n oorwinning oor die magte van Frankryk en Beiere. Die Geallieerde Mag was 52 000 man sterk en die van Frankryk en Beiere 56 000 man sterk. Wene is deur die Frans-Beierse magte bedreig. John Churchill was die Bevelvoerder van die Britse Weermag. Hy besluit om 'n Britse Mag deur Wes-Europa na Duitsland te marsjeer, 'n tog van ongeveer 480 km. Hy kry 'n mag van 16 000 Engelse soldate bymekaar by Bedburg langs die Maas. Hulle begin marsjeer op 19 Mei en langs die pad sluit troepe van Pruise, Lüneburg en Hesse by hom aan. Die soldate marsjeer 16 km per dag met 'n vol dag se rus na elke vyf dae. Daar was elke dag 'n groep soldate vooruit gestuur om kamp op te slaan en voorbereidings te maak. So het Churchill verseker dat sy troepe elke aand droë klere en skoen gehad het. Dit was 'n logistieke meesterstuk. Slegs 900 soldate het tydens die tog van 480 km tou opgegooi.